Kaviouralla jännittävää yhdessäoloa

Raviharrastus elää vahvana, vaikka totopelaaminen on osin siirtynyt katsomoista nettiin. Monilla ikäihmisillä on muistoja ravitapahtumista ja Eläkeliiton jäsenissä on paljon hevosurheilun aktiiviharrastajiakin.

Eläkeliiton Mouhijärven ja Suodenniemen yhdistykset tekivät yhteisen reissun Teivon tiistairaveihin 21.5.2019. Mukana oli yhteensä 25 yhdistysten jäsentä. Joukossa oli muutama kokenut raveissa kävijä ja hevosten tuntija, Joillekin ravit olivat uusi kokemus.

Teivon ravikeskus on Tampereen ja Ylöjärven rajalla. Teivossa on hyvät kilpailuolosuhteet ja monipuolinen tallialue kilpailukäyttöön ja ravivalmennukseen. Alueella toimii myös Tampereen Hevosklinikka. Jo vuodesta 1976 lähtien samalla paikalla toiminut Teivon ravikeskus saattaa siirtyä tulevaisuudessa muualle, sillä Tampere ja Ylöjärvi suunnittelevat aluetta asuinkäyttöön. Ravikeskuksen uudeksi paikaksi on suunniteltu Kolmenkulmaa, mikä on lännen suunnalta tuleville liikenteellisesti nykyistäkin parempi paikka. Myöskin Lempäälän Ideaparkin naapurissa on neuvottelut meneillään.

Ennen raveja **Viena Kaupin** asiantuntevalla opastuksella tutustuimme tallialueeseen. Vierailimme myös **Sari Orreveteläisen** talliin. Talli on ”toipilaskoti” ravureille, joilla on ollut terveydellisiä ongelmia tai tehty jotain toimenpiteitä. Uljaat, isokokoiset potilaat kopistelivat kukin omissa pilttuissaan – vaikuttavaa. Kokonaisuudessaan tallialue oli mieleenpainuva.

Kuva 1 (kuva 14/25 EL Mouhijärven kotisivuilta)

Viena Kauppi tutustutti meidät myös toton saloihin. Pelasimme myös koko ryhmällä yhden asiantuntijaraadin laatiman kimppapelin – ilman menestystä.

Ravien lähtö 7, ryhmäajo lämminverisille 2100 m, oli Mouhijärven ja Suodenniemen yhdistysten nimikkolähtö. Sen voitti **Double Boost**, ohjastajana **Antti Teivainen**, omistaja on **Monika Törmälä**. Yhdistysten puheenjohtajat antoivat nimikkoloimen voittajahevoselle ja palkinnon ohjastajalle. Yhdistysten väki oli juhlistamassa palkintojen jakoa.

Kuva 2 (kuva 4/25 EL Mouhijärven kotisivuilta)

Kahden yhdistyksen yhteinen reissu oli kannustava kokemus. Bussilasti halukkaita löytyi helposti. Mukaan tuli sellaisiakin jäseniä, jotka muutoin harvemmin osallistuvat yhdistysten toimintaan. Totopelaamisesta saatiin kokemusta , pelivoittojakin osui osaaville ja onnekkaille. Ennen muuta reissu oli mukava kokemus. Uudesta reissustakin tehtiin paluumatkalla suunnitelmia.

Kuva 3 (kuva 1/25 EL Mouhijärven kotisivuilta)